**ΑΡΕΤΕΣ ΤΗΣ ΠΑΡΑΓΡΑΦΟΥ**

**Α. Σαφής σκοπός**

 Καταγράφεται από τη θεματική πρόταση και εκφράζει τη στάση του συγγραφέα απέναντι στο θέμα του, την οπτική γωνία από την οποία βλέπει τα πράγματα. Σαφής είναι ο σκοπός της παραγράφου, όταν διατυπώνεται με καθαρότητα στη θεματική πρόταση και καθορίζει την ανάπτυξη της παραγράφου.

\*Τρόποι σωστής διατύπωσης ενός σκοπού σε μια θεματική πρόταση\*

α) Συγκεκριμενοποίηση του σκοπού της παραγράφου.

β) Διατύπωσή του σε μορφή πρότασης.

γ) Πιστοποίηση ότι η πρόταση αντανακλά τη στάση μας απέναντι στο θέμα.

δ) Ενσωμάτωση της αρχικής πρότασης σε μια πρωτότυπα διατυπωμένη και εύληπτη θεματική πρόταση.

\*Παραδείγματα\*

1. *Σημαντική κρίνεται η συμβολή των Μ.Μ.Ε. στην ομαλή και παραγωγική λειτουργία της πολιτείας.*
2. *Η έντονη τάση για μίμηση, που χαρακτηρίζει την εφηβική ηλικία, συντελεί και αυτή στη διάδοση της τοξικομανίας.*
3. *Οι σύγχρονες μορφές ψυχαγωγίας αδρανοποιούν τη σκέψη και την κρίση.*
4. *Η αποδιοργάνωση της γλώσσας δεν επιτρέπει τη σαφή διατύπωση σκέψεων.*
5. *Ο πνευματικός άνθρωπος δεν εξαντλεί το χρέος του, όταν περιορίζεται στη στενά ‘πνευματική’ του αποστολή.*

**Β. Επαρκής ανάπτυξη**

 Αναφέρεται στο πληροφοριακό υλικό με το οποίο διασαφηνίζεται ή αποδεικνύεται η κύρια ιδέα της παραγράφου κατά τρόπο πειστικό. Προϋποθέτει:

α) Συγκέντρωση αξιόλογου και επαρκούς αποδεικτικού υλικού.

β) Το πληροφοριακό υλικό πρέπει να επιτρέπει ικανοποιητική διείσδυση στην προβληματική - σκοπό της θεματικής πρότασης.

γ) Οι λεπτομέρειες - σχόλια που επιστρατεύονται πρέπει να συνδέονται λογικά μεταξύ τους.

δ) Αποφυγή τεχνητής διόγκωσης του γνωστικού υλικού με πλατειασμούς, ταυτολογίες και επαναλήψεις λεκτικές ή νοηματικές.

\*Παράδειγμα παραγράφου χωρίς επαρκή ανάπτυξη του ιδεολογικού πυρήνα της θεματικής πρότασης\*

 *Νιώθω έναν απέραντο θαυμασμό για τον πατέρα μου, γιατί είναι προικισμένος με καλλιτεχνικό τάλαντο, αρχοντιά και οξυδέρκεια. Είναι υπερβολικά ευφυής και αντιλαμβάνεται ταχύτατα τα πιο περίπλοκα και δισεπίλυτα προβλήματα. προ πάντων, όμως, είναι άτομο ευγενέστατο και με ανωτερότητα αισθημάτων. Είναι πράγματι αδύνατο να μην τον θαυμάζει κανείς.*

\*Παράδειγμα παραγράφου με επαρκή ανάπτυξη\*

 *Η εξαχρείωση των ηθών στο δημόσιο βίο είναι βασική αιτία της περιθωριοποίησης των νέων. Πράγματι, η κολοσσιαίας κλίμακας εξαχρείωση των ηθών στο δημόσιο βίο παρεμποδίζει τη δημιουργία προτύπων αναφοράς, τα οποία θα αποτελούν δρομοδείκτες ορθής συμπεριφοράς για τους νέους ανθρώπους. Βρισκόμαστε κυριολεκτικά μπροστά σε μια κατάλυση του δημόσιου ήθους, που οδηγεί μαθηματικά το νέο άνθρωπο σε καθολική στάση αμφισβήτησης και έλλειψης σεβασμού προς κάθε φόρμα ζωής. Αντίδραση «φυσιολογική», όταν αυτοί στους οποίους είναι εμπιστευμένες οι αναγκαίες για τη διατήρηση της κοινωνικής ευπρέπειας και συνοχής «φόρμες» τις καταστρατηγούν και τις εξευτελίζουν και μάλιστα απροκάλυπτα και βάναυσα.*

**Γ. Ενότητα**

 Αυτή εξασφαλίζεται, όταν οι λεπτομέρειες της παραγράφου (πληροφορίες, παραδείγματα, σχόλια, ιδέες κ.λπ.) έχουν άμεση ή έμμεση συνάφεια (έστω) με το σκοπό της θεματικής πρότασης. Η ενότητα της παραγράφου αποδυναμώνεται ή και καταστρέφεται, όταν η παραγραφοποίηση υπακούει στη συνειρμική γραφή και στην παρεκβατολογία. Γι’ αυτό σε μια παράγραφο αναπτύσσεται ένα μόνο επιμέρους θέμα, αυτό που δηλώνεται στη θεματική περίοδο ή πρόταση. Για να επιτευχθεί είναι απαραίτητο:

α) Να κατανοείτε η κύρια ιδέα της θεματικής πρότασης.

β) Να αναζητούνται οι λεπτομέρειες εκείνες που έχουν λογική συνάφεια με το σκοπό της θεματικής πρότασης και τον στηρίζουν πειστικά.

γ) Να αποκλείονται όσες λεπτομέρειες απομακρύνονται από το κεντρικό ζητούμενο - σκοπό της παραγράφου ή είναι ασήμαντες.

δ) Κριτική θεώρηση των λεπτομερειών και επιμελημένη διάταξή τους στην παραγραφική ενότητα.

\*Παράδειγμα παραγράφου όπου αποδυναμώνεται η θεματική ενότητα\*

 *Για τη διεξαγωγή εποικοδομητικού διαλόγου είναι απαραίτητο να τηρούνται ορισμένες θεμελιώδεις αρχές. Πρώτη θέση στην αξιολογική σειρά των προϋποθέσεων ενός γόνιμου διαλόγου κατέχει η ικανότητα αυτοελέγχου και αυτοκυριαρχίας. Αυτό σημαίνει πως πρέπει να διατηρούν την ψυχραιμία τους οι διαλεγόμενοι, να είναι νηφάλιοι και υπομονετικοί και να μην παρασύρονται από αψιθυμικές καταστάσεις. Με τη βοήθεια του διαλόγου το άτομο κοινωνικοποιείται, γιατί κατανοεί την ανάγκη της συμβίωσης και αναγνωρίζει τα κοινωνικά και πολιτικά δικαιώματα των άλλων. Καλλιεργεί, δηλαδή, την κοινωνική του συνείδηση. Εφόσον οι προϋποθέσεις αυτές συντρέχουν, ο διάλογος καθίσταται ύψιστη μορφή επικοινωνίας των ανθρώπων.*

\*Παράδειγμα παραγράφου στην οποία είναι πρόδηλη η θεματική ενότητα\*

 *Η ιστορία καλλιεργεί και αναπτύσσει τις ανώτερες νοητικές λειτουργίες. Η διδασκαλία της αναπτύσσει πνευματικά τον άνθρωπο, γιατί καλλιεργεί τη μνήμη με τη χάραξη γεγονότων, προσώπων και χρονολογιών΄ τη φαντασία με την αναπαράσταση και ανασύνθεση σκηνών και γεγονότων της ζωής του παρελθόντος΄ την αντικειμενική κρίση με την αμερόληπτη εκτίμηση και χαρακτηρισμό πραγμάτων, καταστάσεων και προσώπων΄ τη νόηση, προσφέροντας ευκαιρίες στον άνθρωπο να κάνει εμβαθύνσεις, διασαφήσεις, συγκρίσεις και να σχηματίζει έννοιες και συλλογισμούς. Έτσι, θέτει σε κίνηση όλες τις νοητικές του δυνάμεις, με αποτέλεσμα να διαμορφώνει και ιστορική σκέψη.*

**Δ. Αλληλουχία νοημάτων ή λογική αλληλουχία**

Αλληλουχία = λογικό δέσιμο της παραγράφου - Συνοχή = εκφραστικό δέσιμο.

 Με την εξασφάλιση λογικής αλληλουχίας ο αναγνώστης κατανοεί την πορεία της σκέψης και μπορεί να ελέγχει την ορθότητα των ιδεών μας. Αντίθετα, η έλλειψη λογικής αλληλουχίας οδηγεί νομοτελειακά σε επαναλήψεις, λογικά χάσματα, αντιφάσεις και αυθαίρετα συμπεράσματα, που ζημιώνουν την παράγραφο.

\*Παράδειγμα παραγράφου με λογική αλληλουχία\*

 *Η δυτικοευρωπαϊκή κοινωνία είναι μια ανεπτυγμένη κοινωνία. Πράγματι, η οικονομική της υποδομή είναι τεράστια΄ η βιομηχανία και η τεχνολογία βρίσκονται στην παγκόσμια πρωτοπορία. Οι κάτοικοι απολαμβάνουν ένα υψηλό βιοτικό επίπεδο, ενώ κράτος και πολίτης διάγουν σε αγαστή συνεργασία. Το μέλλον για κάποιον νέο δεν είναι δυσοίωνο, ενώ η παιδεία λειτουργεί, ικανοποιώντας το μεγαλύτερο μέρος των απαιτήσεων. Περιττό, βέβαια, να τονίσει κανείς ότι, από πολιτική άποψη, η Δυτική Ευρώπη αποτελεί πρότυπο δημοκρατίας. Δεν είναι άστοχη, λοιπόν, η διαπίστωση ότι η Δυτικοευρωπαϊκή κοινωνία είναι μια ανεπτυγμένη κοινωνία.*

\*Πώς κατατάσσονται οι λεπτομέρειες ανάλογα με τη φύση της παραγράφου\*

Ι. Σε αφηγηματική παράγραφο: κατατάσσονται κατά χρονική σειρά.

ΙΙ. Σε περιγραφική παράγραφο: κατατάσσονται με κριτήριο τη θέση που κατέχουν στο χώρο και τον τρόπο με τον οποίο συνδέονται μεταξύ τους.

ΙΙΙ. Σε επεξηγηματική παράγραφο: α) από τα γνωστά στα άγνωστα, β) από τα εύκολα στα δύσκολα, γ) από τα λιγότερο σπουδαία στα περισσότερα σημαντικά, δ) με χρονολογική σειρά.

1. Σε αποδεικτική παράγραφο: κλιμάκωση από τα λιγότερο σπουδαία στα περισσότερο σπουδαία.

**Ε. Συνοχή**

 Είναι η λογική σύνδεση των νοημάτων (εκφραστικά).

\*Διαρθρωτικές λέξεις ή φράσεις που εξασφαλίζουν συνοχή στην παράγραφο\*

1. Με αντωνυμίες (αναφέρονται σε προσδιοριζόμενα ουσιαστικά προηγούμενων προτάσεων ή περιόδων):

 π.χ. *Στη διαδικασία της οικονομικής ανάπτυξης θεμελιώδης είναι ο ρόλος του ανθρώπινου παράγοντα, του*

 *ανθρώ πινου κεφαλαίου. Αυτός είναι που δημιουργεί εισόδημα, πλούτο και κεφάλαιο, αυτός είναι ο πραγματι-*

 *κός μοχλός της οικονομικής και κοινωνικής ευημερίας...*

1. Μέσω μεταβατικών - διαρθρωτικών λέξεων ή φράσεων (Βλ. Φυλλάδιο Εισαγωγής)

 π.χ. *Ένα χάσμα χωρίζει τον Σωκράτη από τους σοφιστές. Ο Σωκράτης ζήτησε τη μια και καθολική αλήθεια,*

 *ενώ οι σοφιστές υποστηρίζουν τις πολλές γνώμες για το ίδιο πράγμα. Επίσης, και στον τρόπο ζωής υπάρχει*

 *ριζική αντίθεση μεταξύ σοφιστών και Σωκράτη. Οι σοφιστές ήταν έμποροι γνώσεων, ενώ ο Σωκράτης υπήρξε*

 *ένας άμισθος δάσκαλος και ερευνητής της αλήθειας. Το μόνο κοινό μεταξύ των σοφιστών και του Σωκράτη*

 *ήταν ότι αυτός και εκείνοι διαπίστωσαν ότι η παραδεδομένη μόρφωση και παιδεία δεν ήταν αρκετή για την*

 *εποχή τους.*

1. Συνοχή με επανάληψη λέξεων - κλειδιών (από πρόταση σε πρόταση π.χ. το αντικείμενο μιας πρότασης γίνεται υποκείμενο της επόμενης. Δεν είναι απαραίτητο η λέξη να είναι η ίδια, μπορεί να είναι και συνώνυμη).

 π.χ. *Ηθική, ως γνωστό, είναι η συμμόρφωση του ανθρώπου σε αξιολογικές επιταγές, που διαμορφώθηκαν*

 *στην κοινωνική προοπτική από την τάση των ανθρώπων να προσεγγίσουν το καλό, το δίκαιο, το ορθό. Η*

 *μόρφωση αυτή για να θεωρηθεί ηθική πρέπει να ξεκινά πάντοτε από την προσωπική ελευθερία, γιατί αλλιώς*

 *είναι καταναγκασμός.*

 *Έτσι, η ελευθερία γίνεται βασική ποιότητα της ηθικής, που πριν από την τελική απόφαση, θέση ή πράξη εκ*

 *φράζεται ως εσωτερική διαδικασία για την κατανίκηση των δισταγμών ή την αφύπνιση της συνείδησης ή τον*

 *παραμερισμό του συμφέροντος ή την κατασίγαση των παθών.*

1. Μέσω της συγγένειας - συνάφειας των νοημάτων (ανάμεσα σε δύο προτάσεις).

 π.χ. *Η δημοκρατία δεν είναι μια κατάσταση. Χρειάζεται να ανανεώνεται κάθε μέρα. Να προστατεύεται από*

 *τους κινδύνους, εξωτερικούς και εσωτερικούς, που διαρκώς την απειλούν. Και η ανανέωση αυτή εξαρτάται*

 *από τον άνθρωπο. Όσο πιο πολύ επιτυγχάνει ο άνθρωπος στον προσωπικό του αγώνα να ξεπεράσει τον*

 *ατομοκεντρισμό του και να δείχνει με τον τρόπο της ζωής του γνήσιο σεβασμό προς τους άλλους ανθρώπους*

 *και τα δικαιώματά τους, τόσο πιο αποδοτική γίνεται η δημοκρατία.*

**ΣΤ. Έμφαση**

 Η ιδιαίτερη μεταχείριση που επιφυλάσσουμε σε ορισμένες λεπτομέρειες, γιατί κρίνουμε ότι ο ρόλος τους είναι σημαντικότερος, προσδίδει νοηματική σαφήνεια, ακρίβεια και αποδεικτικό κύρος στην παράγραφο.

Πώς εξασφαλίζεται:

α) Οι πιο εμφατικές - περίοπτες θέσεις, για να τονίσουμε μια λεπτομέρεια είναι η αρχή και το τέλος μιας παραγράφου. Στην αρχή: κεντρίζεται το ενδιαφέρον του αναγνώστη. Στο τέλος: εντυπώνεται ανεξίτηλα στη μνήμη του.

β) Από την έκταση που διατίθεται.

γ) Με την πρόθεση λεκτικών τρόπων - φραστικών συνόλων που δηλώνουν πρόθεση να εξάρουμε μια λεπτομέρεια της παραγράφου΄ τέτοιες φράσεις εύχρηστες και χαρακτηριστικές είναι:

ιδιαίτερα σημαντικό θεωρείται - αξίζει να τονιστεί - εκείνο που προέχει - πάνω απ’ όλα όμως - ξεχωριστός, λόγος, όμως, πρέπει να γίνει - εκείνο που έχει ιδιαίτερη σημασία - εξαιρετική σπουδαιότητα, όμως, αποκτά - είναι περιττό να τονιστεί.

\*Παράδειγμα παραγράφου όπου εξασφαλίζεται η έμφαση\*

 *Αναντίρρητα, η συμβολή των μέσων ενημέρωσης στην κατοχύρωση των δικαιωμάτων του ανθρώπου είναι απαραγνώριστη. Πράγματι, είναι σε θέση να προβάλουν τη φωνή του λαού, τις προσδοκίες και τις διεκδικήσεις του΄ συμμερίζονται τα δίκαια αιτήματά του και προσφέρουν ένα αποτελεσματικό μέσο άμυνας σε περιπτώσεις αδικίας σε βάρος των αδύνατων. Έχουν, παράλληλα, τη δυνατότητα να δημοσιοποιούν τα ακανθώδη προβλήματα των πολιτών, υποχρεώνοντας έτσι τους φορείς της πολιτείας να εγκύψουν σ’ αυτά με σοβαρότητα, να τα επεξεργαστούν και να τα επιλύσουν σε μάκρος χρόνου. Δικαιολογημένα λοιπόν θεωρούνται το προπύργιο και το βήμα έκφρασης του λαού.*